Min dinge laat 'n skrywer - en veral 'n voornemende een - se hart só warm klop soos wanneer hy iets kan lees wat 'n ander skrywer kwytgeraak het. Wie kan dit weerstaan om jou werkweek met so 'n paar slim skrywersêgoed te begin?
Het jy dalk 'n aanhaling om by te dra? Stuur dit sommer vandag nog aan admin@savryskutskrywer.co.za.
Skryf is, benewens harde werk en 'n Trojaanse toertjie in selfdissipline, ook 'n magiese ervaring. ~ Chanette Paul
Skrywers is die swartskape van die gemeenskap en dit is goed om af en toe saam met hulle dronk te word. ~ Etienne Leroux
Jy hoef nie 'n graad in linguistiek te hê om reg te kan spel nie. 'n Voorvinger is genoeg. ~ Hans du Plessis
As jy jou storie op bladsy een in die verlede tyd begin is jy op bladsy vier al in die strooi. ~ P.G. du Plessis
Mens stuur nie jou kind slordig partytjie toe nie – as jy omgee vir die arme bloedjie. Nou hoekom sal jy dan ŉ slordige manuskrip voorlê? Mens stuur jou woordkind net weg omdat jy daarop trots is. Dis jou taalkind en moet taalnetjies by die uitgeegeleentheid aankom. ~ Hans du Plessis
As jy 'n betrokke roman skryf, is jou kanse op 'n goeie resensie beter as wanneer jy nie betrokke skryf nie. ~ P.G. du Plessis
Boeke is die nalatenskap van 'n groot gees aan die mensheid, wat van geslag tot geslag oorgelewer word as geskenke aan die ongeborenes. ~ Joseph Addison
Van al die kwaliteite wat 'n boek moet hê, is die vernaamste dat dit leesbaar moet wees. ~ Anthony Trollope
'n Kritikus word deur jare van waarneming en studie gevorm. Resensente spring op soos paddastoele. ~ La Bruyêre